TIL SALGS: Denne sykkelen ble stjålet i forrige uke, men dukket så opp på det populære nettstedet finn.no. Bildet er en skjermdump.

Ble frastjålet sykkel - fant den på Finn.no

(VG Nett) «Finn» (40) fant sin egen sykkel annonsert på nettstedet Finn.no. Han måtte hente den selv - uten hjelp fra politiet.

Anders Park Framstad

Oppdatert 24. september 2010

Artikkelen er over ti år gammel

TIPS! Lås sykkelrammen og bakhjulet til en stolpe, et gjerde, en fast gjenstand eller et robust sykkelstativ som er støpt fast i grunnen.

Lås forhjulet med en ekstra lås.

Parker sykkelen på et sted der det ferdes mange mennesker.

Ta inn sykkelen om natten.

Registrer sykkelen i for eksempel Falck sykkelregister. En registrert sykkel er merket med en spesialoblat. Oblaten gjør sykkelen mindre attraktiv å stjele.

Kilde: Storebrand Vis mer

Sykkeltyveriet skjedde torsdag i forrige uke. Sykkelen sto låst fast i et sykkelstativ på en t-banestasjon i Oslo, men da eieren skulle hente den var den vekk.

Mandag fant imidlertid den snarrådige 40-åringen sin egen sykkel til salgs på internett.

- Jeg ble sjokkert, og deretter veldig forbannet. Dette er ikke en veldig verdifull sykkel, men jeg reagerer med forbannelse over at folk stjeler, sier «Finn», som ikke ønsker å stå fram med sitt eget navn.

Les også:Advarer mot tyveri av biler annonsert på nett

Sykkeltyveriet ble anmeldt til politiet den samme dagen. Men til tross for at eieren kjente både sykkeltyvens identitet og hadde avtalt et møte med vedkommende, kunne ikke politiet hjelpe.

- Jeg fikk navnet på etterforskeren som hadde saken, og ringte henne. Hun sa blankt i fra at politiet ikke hadde kapasitet, selv om vi hadde bevis, visste hvem som sto bak og hadde telefonnummeret og identiteten til selgeren, hevder 40-åringen.

Møtte selgeren

Etter å ha kontaktet forsikringsselskapet Storebrand ble imidlertid utreder Ole Martin Trollsund, som er tidligere politimann, med «Finn» for å møte selgeren.

Trollsund holdt seg i bakgrunnen til eieren fikk bekreftet at det var hans sykkel, før han så identifiserte seg. Sykkelen ble overlevert uten dramatikk.

- Jeg spurte hvor han hadde fått tak i sykkelen, og han sa at han hadde kjøpt den i Telemark for halvannet år siden. Jeg sa at det var rart, siden det var min sykkel, som hadde blitt stjålet i forrige uke. Da endret han historien og sa at han hadde fått den av en venn, forteller «Finn».

Sykkelen var i god behold, men manglet en god del ekstrautstyr. Selgeren skal nå prøve å skaffe til veie også dette.

Advarer

BEHJELPELIG: Utreder Ole Martin Trollsund i Storebrand hjalp «Finn» med å få tilbake sykkelen sin. Foto: Storebrand

Forsikringsselskapet Storebrand roser kundens initiativ for å finne igjen sykkelen, og vil betale for alt ekstrautstyret som eventuelt ikke kommer til veie.

Trollsund advarer imidlertid mot å møte tyver uten skikkelige forberedelser.

- Jeg har jobbet i politiet tidligere, men jeg vil ikke råde alle til å gå inn i en slik situasjon helt uten videre, sier han.

Les også:La tyvegodset ut til salgs på Finn.no

Både Trollsund og sykkeleieren forsøkte å kontakte politiet flere ganger i forbindelse med sykkeltyveriet - uten at de kunne bistå i møtet med selgeren.

- Dette har både med prioriteringer og mangel på ressurser hos politiet å gjøre. Vi har patruljebiler ute, men de kan ofte være opptatt. Det blir en vurdering i hvert enkelt tilfelle, sier politioverbetjent Berit Brandsnes ved Majorstua politistasjon på generelt grunnlag.

Hun understreker også at eierne må kunne bevise at gjenstandene er rettmessig deres.

- Fornærmede må vise dokumentasjon i form av kvittering eller annet bevis, eller kunne beskrive kjennetegn kun eieren kan vite om. Dersom de da kontakter politiet gjør vi en vurdering på om vi kan rykke ut. Vi avslår ikke denne typen henvendelser konsekvent, sier Brandsnes.

Store mørketall

Ansvarlig for forbrukertrygghet hos Finn.no, Lars Vinden, forteller at de forsøker å luke ut annonsører med unormalt annonsemønster.

Annonsegiganten får kun et par henvendelser om salg av tyvegods i måneden, men Vinden innrømmer at det sannsynligvis er store mørketall.

- Vi vet ikke så mye mer enn det som står i annonsene, og det er sjelden at folk skriver at gjenstandene er stjålet. For at vi skal bli oppmerksomme på dette må vi kontaktes av eierne, forsikringsselskapene eller politiet. Det skjer sjelden, sier han.

Vinden oppfordrer kjøpere til å sjekke sykler og mobiltelefoner mot tilgjengelige registre. Ved kjøp av varer der slike oversikter ikke finnes, bør man be om kjøpskvittering. Dette gjør også Finn.nos sikkerhetsavdeling dersom de får mistanke om heleri.

Publisert: 24.09.10 kl. 07:50 Oppdatert: 24.09.10 kl. 18:39

Les også

Mer om Utrolige historier Datakriminalitet